钦定古今图书集成/理学汇编/学行典/第227卷 > 《修董孝子墓记》黄巩
## 钦定古今图书集成/理学汇编/学行典/第227卷 > 《修董孝子墓记》黄巩

孝感县旧为汉安陆地，后置县，以孝子董永而命名。
按《图志》及杂记小说，皆云，“孝子千乘人，丧母，值汉季
世，奉父避兵来居，家贫，佣耕为养。父亡，以身贷钱始
克葬。天降织女，为织以偿所贷，既毕，腾空去。”今县之
董家湖有董父墓，盖即孝子贷身所营者。右稍南为
孝子墓，与小说合，其殆信然也。巩少，盖习闻异其事，
今来德安，适以事行县。躬访求之，使一老兵前导。自
东门出，迤逦六七里，丘阜隆起，林木蔽翳。老兵指曰：
“是也。”双冢垒垒，鞠为蓁莽，狐兔走其上。断碑残刻，苔
蚀雨剥，殆不可读。俯仰踌躇者久之。遂节缩官钱，命
义官刘福缘重修，覆以抔土，增为马鬣，树石表题志
其上。中为飨堂，四周为垣，前为甬道。“复使近傍居民
汤氏守之。”呜呼！孝子之于亲，生而佣工为养，死而贷
身为葬，可谓孝矣，区区织女之有无不与焉。至于其
父之行，虽不概见，然居贫能使其子安于耕稼，身死
之日至于无所谋窀穸，将不可为固穷守义之君子
者欤？巩故俱表其墓，使邑之人有所考，且有所劝也。
君子曰：“永事《汉史》失”载，岂偶遗耶？抑以织女事涉渺
茫弗录耶？以永之孝，曾不得列于史，则夫山林寂寞
之士，德成而名不闻者，亦多矣，岂独永哉？然永幸而
托小说，至今以有传，遂大显于世，则稗官野史之作，
又岂可少哉？